《闻杨和卿在馆中读易不去手赠以诗》
宋代·家铉翁

人人读医经，知尊黄与岐。
杨子读医经，乃以羲文周孔而为归。
易中有妙义，医中之奥与易相表里。
六十四卦字字是心法，八十一篇篇篇具易理。
神圣工巧莫向外边求，洁净精微只此本心是。
君观恒卦字之文，左心右日合而成。
心体湛然绝纖翳，日新又新常惺惺。
要之医经本自易经出，前圣作之后圣述。
子以医心会易心，三部九候中间有太极。

作者简介：家铉翁（约1213～1297）号则堂，眉州（今四川省眉山市东坡区）人。家铉翁身长七尺，状貌奇伟，威严儒雅。以荫补官，累官知常州，迁浙东提点刑狱，入为大理少卿。宋亡，守志不仕。元成宗即位（1294），放还，赐号处士，时年八十二，后数年以寿终。《宋史》有传。有《则堂集》六卷，《彊（强）村丛书》辑为《则堂诗馀》一卷。词存三首收于《全宋词》中。